Qimmatli qog‘ozlar emissiyasi va emissiyaviy qimmatli qog‘ozlar chiqarilishlarini davlat ro‘yxatidan o‘tkazish qoidalarini tasdiqlash to‘g‘risida

O‘zbekiston Respublikasining “Qimmatli qog‘ozlar bozori to‘g‘risida”gi va “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi qonunlariga muvofiq buyuraman:
 1. Qimmatli qog‘ozlar emissiyasi va emissiyaviy qimmatli qog‘ozlar chiqarilishlarini davlat ro‘yxatidan o‘tkazish qoidalari ilovaga muvofiq tasdiqlansin.
 2. Quyidagilar o‘z kuchini yo‘qotgan deb topilsin:
 O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2002-yil 7-iyundagi 2002-10-sonli “Korporativ obligatsiyalarni chiqarish, chiqariluvni davlat ro‘yxatiga olish va so‘ndirish tartibi to‘g‘risida nizomni tasdiqlash haqida”gi buyrug‘i (ro‘yxat raqami 1158, 2002-yil 10-iyul) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2002-y., 13-son);
 O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2002-yil 7-iyundagi 2002-11-sonli “Aksiyadorlik jamiyatlari aksiyalari chiqariluvini davlat ro‘yxatiga olish va chiqariluvini bekor qilish tartibi to‘g‘risidagi nizomni tasdiqlash haqida”gi buyrug‘i (ro‘yxat raqami 1159, 2002-yil 10-iyul) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2002-y., 13-son);
 O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2003-yil 5-sentabrdagi 2003-17-sonli “Aksiyadorlik jamiyatlari aksiyalari chiqariluvini davlat ro‘yxatiga olish va chiqariluvini bekor qilish tartibi to‘g‘risidagi nizomga o‘zgartirish va qo‘shimchalar kiritish haqida”gi buyrug‘i (ro‘yxat raqami 1159-1, 2003-yil 12-noyabr) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2003-y., 21-22-son);
 O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2004-yil 10-maydagi 2004-08-sonli “Korporativ obligatsiyalarni chiqarish, chiqariluvni davlat ro‘yxatiga olish va so‘ndirish tartibi to‘g‘risida nizomga o‘zgartirish va qo‘shimchalar kiritish haqida”gi buyrug‘i (ro‘yxat raqami 1158-1, 2004-yil 26-may) (O‘zbekiston Respublikasi qonun hujjatlari to‘plami, 2004-y., 21-son, 258-modda);
 O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2005-yil 16-dekabrdagi 2005-17-sonli “Aksiyadorlik jamiyatlari aksiyalari chiqariluvini davlat ro‘yxatiga olish va chiqariluvini bekor qilish tartibi to‘g‘risidagi nizomga o‘zgartirish va qo‘shimchalar kiritish haqida”gi buyrug‘i (ro‘yxat raqami 1159-2, 2006-yil 20-yanvar) (O‘zbekiston Respublikasi qonun hujjatlari to‘plami, 2006-y., 3-son. 21-modda);
 O‘zbekiston Respublikasi Davlat mulki qo‘mitasi huzuridagi Qimmatli qog‘ozlar bozori faoliyatini muvofiqlashtirish va nazorat qilish markazi bosh direktorining 2006-yil 6-sentabrdagi 2006-09-sonli “Korporativ obligatsiyalarni chiqarish, chiqariluvni davlat ro‘yxatiga olish va so‘ndirish tartibi to‘g‘risida nizomga qo‘shimcha kiritish haqida”gi buyrug‘i (ro‘yxat raqami 1158-2, 2006-yil 11-sentabr) (O‘zbekiston Respublikasi qonun hujjatlari to‘plami, 2006-y., 37-38-son, 383-modda).
 3. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Qoidalar O‘zbekiston Respublikasining “Qimmatli qog‘ozlar bozori to‘g‘risida”gi va “Aksiyadorlik jamiyatlari va aksiyadorlarning huquqlarini himoya qilish to‘g‘risida”gi qonunlari hamda boshqa qonunchilik hujjatlariga muvofiq O‘zbekiston Respublikasi hududida emissiyaviy qimmatli qog‘ozlarni (bundan buyon matnda qimmatli qog‘ozlar deb yuritiladi) chiqarish va davlat ro‘yxatidan o‘tkazish tartibini belgilaydi.
 Mazkur Qoidalar talablari davlat qimmatli qog‘ozlariga tatbiq qilinmaydi.
 1. Mazkur Qoidalarda quyidagi asosiy tushunchalar qo‘llaniladi:
 aksiya — o‘z egasining aksiyadorlik jamiyati foydasining bir qismini dividendlar tarzida olishga, aksiyadorlik jamiyatini boshqarishda ishtirok etishga va u tugatilganidan keyin qoladigan mol-mulkning bir qismiga bo‘lgan huquqini tasdiqlovchi, amal qilish muddati belgilanmagan egasining nomi yozilgan emissiyaviy qimmatli qog‘oz;
 aksiyalarni birlamchi chiqarish — aksiyadorlik jamiyatining muassislari orasida joylashtiriladigan aksiyalarning paydo bo‘lishiga qaratilgan harakatlari;
 aksiyalarni qo‘shimcha chiqarish — aksiyadorlik jamiyatining birlamchi chiqarilgan aksiyalar joylashtirilgandan so‘ng amalga oshiriladigan aksiyalarning paydo bo‘lishiga qaratilgan harakatlari;
 yopiq obuna — qimmatli qog‘ozlarni oldindan ma’lum bo‘lgan, soni cheklangan investorlar orasida ommaviy e’lon bermagan va reklama kampaniyasi o‘tkazmagan holda joylashtirish;
 korporativ obligatsiyalar — aksiyadorlik jamiyatlari, mas’uliyati cheklangan va qo‘shimcha mas’uliyatli jamiyatlar tomonidan chiqariladigan obligatsiyalar;
 korporativ va infratuzilma obligatsiyalari (bundan buyon matnda obligatsiyalar deb yuritiladi) muomala muddatlarining tugashi to‘g‘risidagi bildirishnoma – emitentning obligatsiyalarni so‘ndirish davrida nominal qiymati to‘langanligi yoki obligatsiyalarni muddatidan oldin qaytarib sotib olganligi to‘g‘risidagi hisoboti; 
 ochiq obuna — qimmatli qog‘ozlarni soni cheklanmagan investorlar orasida reklamadan foydalangan holda joylashtirish, shu jumladan qimmatli qog‘ozlarni ommaviy taklif etish orqali joylashtirish;
 ro‘yxatdan o‘tkazuvchi organ — O‘zbekiston Respublikasi Moliya vazirligi;
 chiqarish natijalari to‘g‘risidagi bildirishnoma — qimmatli qog‘ozlarni joylashtirish natijalari to‘g‘risidagi emitentning hisoboti;
 emissiyaviy qimmatli qog‘ozlar — bitta chiqarilishi doirasida bir xil belgilar va rekvizitlarga ega bo‘lgan, mazkur chiqarilish uchun yagona shartlar asosida joylashtiriladigan hamda muomalada bo‘ladigan qimmatli qog‘ozlar;
 Emissiyaviy qimmatli qog‘ozlar chiqarilishlarining yagona davlat reyestri (bundan keyingi o‘rinlarda YaDR deb yuritiladi) — ro‘yxatdan o‘tkazilgan emissiyaviy qimmatli qog‘ozlar chiqarilishlarining ro‘yxati;
 emitent — emissiyaviy qimmatli qog‘ozlar chiqaruvchi va ular yuzasidan qimmatli qog‘ozlarning egalari oldida majburiyatlari bo‘lgan yuridik shaxs;
 emitentning boshqaruv organi — aksiyadorlarning umumiy yig‘ilishi yoki aksiyadorlik jamiyatining kuzatuv kengashi, shuningdek, mas’uliyati cheklangan va qo‘shimcha mas’uliyatli jamiyat ishtirokchilarining umumiy yig‘ilishi yoki kuzatuv kengashi;
 Qimmatli qog‘ozlar markaziy depozitariysi — depo hisobvaraqlari bo‘yicha emissiyaviy qimmatli qog‘ozlarni saqlash, bunday qimmatli qog‘ozlarga bo‘lgan huquqlarni hisobga olish va emissiyaviy qimmatli qog‘ozlar harakati yagona tizimini ta’minlovchi davlat depozitariysi;
 qimmatli qog‘ozlarni joylashtirish — qimmatli qog‘ozlarni ularning dastlabki egalariga berish;
 qimmatli qog‘ozlarning muomalasi — qimmatli qog‘ozlarni sotib olish va sotish, shuningdek qonunchilik hujjatlarida nazarda tutilgan, qimmatli qog‘ozlarning egasi almashuviga olib keladigan boshqa harakatlar;
 qimmatli qog‘ozlarni so‘ndirish — emitentning o‘z qimmatli qog‘ozlarini mazkur Qoidalarda belgilangan tartibda YaDRga tegishli yozuvlarni kiritgan holda qayta sotib olishi va ushbu qimmatli qog‘ozlarni muomaladan chiqarish;
 qimmatli qog‘ozlarni chiqarish — yuridik shaxsning fuqarolik huquqlarining obyekti sifatida qimmatli qog‘ozlar paydo bo‘lishiga qaratilgan harakatlari;
 qimmatli qog‘ozlar egasi — qimmatli qog‘ozlar o‘ziga mulk huquqi yoki boshqa ashyoviy huquq asosida tegishli bo‘lgan yuridik yoki jismoniy shaxs;
 qimmatli qog‘ozlar emissiya risolasi (bundan keyingi o‘rinlarda risola deb yuritiladi) — emitent va u chiqaradigan qimmatli qog‘ozlar to‘g‘risidagi ma’lumotlarni, shuningdek, investorning qimmatli qog‘ozlar olish to‘g‘risidagi qaroriga ta’sir ko‘rsatishi mumkin bo‘lgan boshqa axborotni aks ettiruvchi hujjat;
 qimmatli qog‘ozlar emissiyasi — emissiyaviy qimmatli qog‘ozlarni chiqarish va joylashtirish;
 qimmatli qog‘ozlarning yangi chiqarilishi — aksiyadorlik jamiyatining ilgari chiqarilgan qimmatli qog‘ozlari to‘liq joylashtirilgandan so‘ng nominal qiymatining kamayishi, huquqlarning o‘zgarishi, yiriklashtirish yoki maydalashda qimmatli qog‘ozlarni paydo bo‘lishiga qaratilgan harakatlari;
 infratuzilma obligatsiyalari — ishlab chiqarish infratuzilmasini va boshqa infratuzilmani barpo etish va (yoki) rekonstruksiya qilishni moliyalashtirish uchun pul mablag‘larini jalb etish maqsadida xo‘jalik jamiyatlari va davlat korxonalari tomonidan chiqariladigan obligatsiyalar.
 ayirboshlanadigan qimmatli qog‘ozlar (bundan buyon matnda AQQ deb yuritiladi) — emitentning oddiy aksiyalariga aylantirilishi mumkin bo‘lgan imtiyozli aksiyalari, korporativ obligatsiyalari.
 2. Emitent aksiyadorlik jamiyati shaklida tuzilayotganda barcha aksiyalar uning muassislari orasida joylashtirilishi lozim.
 3. Emitent aksiyadorlik jamiyati shaklida tuzilayotganda muassislar o‘rtasida joylashtirilishi lozim bo‘lgan aksiyalarning tiplari, ular bo‘yicha to‘lov miqdori, shakli va tartibi, shuningdek ustav kapitalining miqdori qonunchilik hujjatlari talablarini hisobga olgan holda uni tuzish to‘g‘risidagi ta’sis shartnomasi yoki emitent ustavi bilan belgilanadi.
 4. Emitent ustavida aksiyadorlar tomonidan sotib olingan aksiyalarning (joylashtirilgan aksiyalar) tiplari, soni va nominal qiymati belgilangan bo‘lishi kerak.
 Emitent ustavida emitent joylashtirilgan aksiyalarga (e’lon qilingan aksiyalar) qo‘shimcha ravishda joylashtirishga haqli bo‘lgan aksiyalarning soni, nominal qiymati va tiplari belgilanishi mumkin. Ustavda ushbu Qoidalar mavjud bo‘lmaganda emitent qo‘shimcha aksiyalarni chiqarish to‘g‘risida qaror qabul qilishga haqli emas. Emitentning ustav kapitali qo‘shimcha aksiyalarni joylashtirish yo‘li bilan oshirish to‘g‘risidagi qarorining qabul qilinishi faqat ustavga, qonunchilik hujjatlarida nazarda tutilgan tartibda emitentning e’lon qilingan aksiyalari sonini aniqlash yoki oshirish qismiga o‘zgartirishlar va qo‘shimchalar kiritilganidan keyin amalga oshirilishi mumkin. Qo‘shimcha aksiyalar faqat emitent ustavida belgilangan e’lon qilingan aksiyalar soni doirasida joylashtirilishi mumkin.
 Agar emitent ustavida muayyan tipdagi e’lon qilingan aksiyalarni joylashtirish tartibi va shartlari belgilab qo‘yilgan bo‘lsa, ularni chiqarish to‘g‘risidagi qarorda belgilangan ushbu tipdagi qo‘shimcha aksiyalarni joylashtirish tartibi va shartlari emitent ustavining ko‘rsatilgan qoidalariga muvofiq bo‘lishi kerak.
 5. Aksiyalarni qo‘shimcha chiqarish faqat emitentning ilgari joylashtirilgan barcha aksiyalari to‘liq to‘langandan keyingina amalga oshirilishi mumkin. Aksiyalarni qo‘shimcha chiqarish to‘g‘risidagi qaror faqat emitent ustaviga kiritiladigan aksiyalarning oldingi chiqarilishi natijalariga ko‘ra joylashtirilgan va e’lon qilingan aksiyalar sonining yangi miqdoriga nisbatan kiritilgan o‘zgarishlar davlat ro‘yxatidan o‘tkazilganidan keyin qabul qilinishi mumkin.
 6. Aksiyalarning nominal qiymati O‘zbekiston Respublikasi milliy valyutasida ifodalanishi lozim.
 7. Emitent bir chiqarilish doirasida oddiy va imtiyozli aksiyalarni joylashtirishni nazarda tutuvchi aksiyalar chiqarilishi to‘g‘risida qaror qabul qilishga haqlidir.
 Bunda agar barcha imtiyozli aksiyalarni joylashtirilganda va bir dona ham oddiy aksiyalar joylashtirilmaganda emitent imtiyozli aksiyalarining nominal qiymati uning ustav kapitalining 25 foizidan oshsa, obuna yo‘li bilan joylashtirilayotgan oddiy va imtiyozli aksiyalarning chiqarilishlarini bir vaqtning o‘zida davlat ro‘yxatidan o‘tkazishni amalga oshirish mumkin emas.
 Bir chiqarilish doirasida turli qimmatli qog‘ozlar turlarini chiqarishga yo‘l qo‘yilmaydi.
 8. Joylashtirilgan imtiyozli aksiyalarning nominal qiymati emitent ustav kapitalining 25 foizidan oshmasligi lozim. Bir yoki bir nechta tipdagi imtiyozli aksiyalarning chiqarilish ehtimoli, ularning har biri bo‘yicha dividend miqdori va (yoki) tugatilish qiymati, ular bergan huquqlar hajmi emitent ustavi bilan belgilanadi. Bir tipdagi imtiyozli aksiyalar ularning egalariga bir xil hajmdagi huquqlarni beradi.
 9. Emitent qo‘shimcha aksiyalarni joylashtirishni obuna yoki ayirboshlash orqali amalga oshirishga haqlidir. 
 Emitent tomonidan aksiyalarni va aksiyalarga ayirboshlanadigan qimmatli qog‘ozlarni joylashtirish usullari (ochiq yoki yopiq obuna) emitent ustavida belgilab qo‘yiladi, emitent ustavida bu xususda ko‘rsatmalar mavjud bo‘lmasa, aksiyadorlar umumiy yig‘ilishining qarori bilan belgilanadi. Emitentning ustavida yoki aksiyadorlar umumiy yig‘ilishining qarorida emitentning aksiyalarini va aksiyalarga ayirboshlanadigan qimmatli qog‘ozlarini joylashtirish usuli to‘g‘risida ko‘rsatmalar mavjud bo‘lmasa, joylashtirish faqat ochiq obuna vositasida amalga oshirilishi mumkin. 
 Aksiyalarning ochiq obunasi qimmatli qog‘ozlarning uyushgan savdosidagina o‘tkaziladi.
 10. Emitent aksiyadorlari ochiq obuna vositasida joylashtirilayotgan qo‘shimcha aksiyalarni emitent ustavida belgilangan tartibda ularga tegishli ushbu tipdagi aksiyalar soniga mutanosib ravishda imtiyozli olish huquqiga ega.
 11. Aksiyalarni imtiyozli olish huquqini boshqa shaxsga berishga yo‘l qo‘yilmaydi.
 Ushbu bandning qoidalari, shuningdek, aksiyalarni ayirboshlash shartnomasi bo‘yicha boshqa shaxsga berishda qo‘llaniladi.
 12. Aksiyadorlik jamiyati shaklida faoliyat yurituvchi emitentning ustav kapitali qo‘shimcha aksiyalarni joylashtirish yo‘li bilan ko‘paytirilishi mumkin.
 14. Ustav kapitalini ko‘paytirish emitentning jalb qilingan investitsiyalari, o‘z kapitali va hisoblangan dividendlar hisobidan amalga oshirilishi mumkin.
 Emitent ustav kapitalini o‘z kapitali hisobidan ko‘paytirishda qo‘shimcha aksiyalar barcha aksiyadorlar o‘rtasida taqsimlanadi. Bunda har bir aksiyadorga qaysi tipdagi aksiyalar tegishli bo‘lsa, ayni o‘sha tipdagi aksiyalar unga tegishli aksiyalar soniga mutanosib ravishda taqsimlanadi.
 Emitentning aksiyadorlari orasida qo‘shimcha aksiyalarini taqsimlash ularni chiqarish to‘g‘risidagi qarorda ko‘rsatilgan reyestrni yopish sanasiga amalga oshiriladi. Ko‘rsatilgan sana aksiyalarning qo‘shimcha chiqarilishi davlat ro‘yxatidan o‘tkazilgan kunidan boshlab o‘ttiz kundan kechikmasdan boshlanishi lozim.
 Qo‘shimcha aksiyalarni taqsimlash natijasida aksiyadorlarning — butun aksiyalar egalarining kasriy aksiyalari paydo bo‘lishiga yo‘l qo‘yilmaydi.
 141. Soliqqa oid yoki davlat oldidagi boshqa qarzdorlik hisobiga emitent ustav kapitalidagi davlat ulushini shakllantirish yoki oshirish to‘g‘risidagi qaror aksiyadorlar umumiy yig‘ilishi tomonidan emitentning joylashtirilgan ovoz beruvchi aksiyalarining kamida uchdan ikki qismi egalari bo‘lgan aksiyadorlarning (davlatdan tashqari) roziligi mavjud bo‘lgan taqdirda, aksiyadorlarning oddiy ko‘pchilik ovozi bilan qabul qilinadi.
 16. Aksiyadorlik jamiyati shaklida faoliyat yuritayotgan emitentning ustav kapitali aksiyalarning nominal qiymatini pasaytirish yoki ularning umumiy sonini qisqartirish yo‘li bilan, shu jumladan emitent tomonidan aksiyalarning bir qismini ularni keyinchalik bekor qilish sharti bilan sotib olishi yo‘li bilan kamaytirilishi mumkin.
 17. Ustav kapitalini joylashtirilgan aksiyalar nominal qiymatini pasaytirish yo‘li bilan kamaytirishda emitent tomonidan pasaytirilgan nominal qiymatga ega aksiyalarning yangi chiqarilishi amalga oshiriladi.
 Bunda, yuqori nominal qiymatga ega bo‘lgan joylashtirilgan aksiyalar yangidan chiqarilgan nominal qiymati pasaytirilgan aksiyalarga ayirboshlanadi.
 18. Emitent ustav kapitalining kamaytirilishini davlat ro‘yxatidan o‘tkazish uchun hujjatlarni mazkur Qoidalarda nazarda tutilgan tartibda va muddatlarda taqdim etishi shart.
 19. Emitent aksiyadorlar umumiy yig‘ilishining qaroriga ko‘ra joylashtirilgan aksiyalarni ustav kapitali miqdorini o‘zgartirmagan holda xuddi shu tipdagi aksiyalarning yangi chiqarilishini amalga oshirish yo‘li bilan maydalashni yoki yiriklashtirishni o‘tkazishi mumkin.
 Maydalangan yoki yiriklashtirilgan taqdirda kasriy aksiyalarning paydo bo‘lishiga yo‘l qo‘yilmaydi.
 20. Joylashtirilgan aksiyalarni yiriklashtirish yoki maydalashda emitent tomonidan ko‘paytirilgan yoki kamaytirilgan nominal qiymatga ega aksiyalarning yangi chiqarilishi amalga oshiriladi.
 Bunda, joylashtirilgan aksiyalar boshqa nominal qiymatga ega yangi chiqarilgan aksiyalarga ayirboshlanadi.
 21. Emitent tomonidan obligatsiyalarni chiqarish agar emitentning ustavida boshqacha holat nazarda tutilmagan bo‘lsa, kuzatuv kengashi qaroriga muvofiq amalga oshiriladi.
 22. Korporativ obligatsiyalar quyidagi shartlarga rioya etgan holda: 
 emitentning bunday obligatsiyalar chiqarish to‘g‘risida qaror qabul qilingan sanadagi o‘z kapitali miqdori doirasida. Agar korporativ obligatsiyalar summasi emitentning o‘z kapitali miqdoridan oshsa, emitent oshgan summa uchun ta’minot berishi shart; 
 so‘nggi bir yilda rentabellik, to‘lovga qobiliyatlilik, moliyaviy barqarorlik va likvidlilikning ijobiy ko‘rsatkichlariga ega bo‘lgan emitentlar tomonidan; 
 obligatsiyalar chiqarilishidan oldingi bir yil uchun moliyaviy hisobot bo‘yicha auditorlik xulosasi mavjud bo‘lganda; 
 investorlarga tegishli mablag‘larning emitentlar tomonidan to‘lanishi bo‘yicha to‘lov agentlari vazifasini bajaruvchi tijorat banklari ishtirokida chiqariladi. 
 Bunda, korporativ obligatsiyalar ochiq obuna orqali quyidagi shartlarga rioya etgan holda joylashtiriladi: 
 a) o‘z kapitali miqdori doirasidan yuqori bo‘lgan taqdirda, emitent ortiqcha bo‘lgan summaga uchinchi shaxsning quyidagi ta’minotidan birini taqdim etadi: 
 ko‘chmas mulk garov ta’minoti; 
 pul yoki ularga tenglashtirilgan mablag‘lar; 
 bank kafolati; 
 sug‘urta tashkilotining sug‘urta polisi; 
 b) mustaqil reyting bahosi mavjudligi; 
 v) majburiy tartibda anderrayterni (anderrayterlar guruhini) jalb etgan holda. 
 221. Infratuzilma obligatsiyalari quyidagi shartlarga rioya etgan holda: 
 emitentning bunday obligatsiyalar chiqarish to‘g‘risida qaror qabul qilingan sanadagi, o‘z kapitali miqdori doirasida. Agar infratuzilma obligatsiyalar summasi emitentning o‘z kapitali miqdoridan oshsa, emitent oshgan summa uchun ta’minot berishi shart; 
 obligatsiya chiqarilishidan oldingi yil uchun moliyaviy hisobot bo‘yicha ijobiy fikr bildirilgan auditorlik xulosasi mavjud bo‘lganda; 
 infratuzilma obligatsiyalarini joylashtirishdan olingan mablag‘lardan O‘zbekiston Respublikasi Prezidentining yoki O‘zbekiston Respublikasi Vazirlar Mahkamasining qarorida nazarda tutilgan loyihani moliyalashtirish uchun foydalanilsa. 
 Davlat ulushi 50 foiz va undan ortiq bo‘lgan xo‘jalik jamiyatlari, shuningdek, davlat korxonalari infratuzilma obligatsiyalarini O‘zbekiston Respublikasi Moliya vazirligi bilan kelishilgan holda chiqaradi.
 23. Obligatsiyalar ularning egalariga emitentni boshqarishda ishtirok etish huquqini bermaydi. 
 24. Emitent tomonidan chiqarilgan va so‘ndirilmagan (bekor qilinmagan) barcha korporativ obligatsiyalarning nominal qiymati o‘z kapitalining miqdoridan oshmasligi kerak.
 25. Obligatsiya uning olingan vaqtidan qat’i nazar, bir chiqarilish ichida huquqlarni amalga oshirishda teng hajmlar va muddatlarga ega.
 26. Ustav fondining shakllanganiga qadar (tijorat banklari ustav fondining shakllanish hollari bundan mustasno), shuningdek, uni to‘ldirish yoki emitentning moliyaviy-xo‘jalik faoliyati bilan bog‘liq zararlarni qoplash uchun korporativ obligatsiyalar chiqarishga yo‘l qo‘yilmaydi. 
 27. Obligatsiyalar hujjatsiz shaklda chiqariladi.
 29. Foizli, diskontli, yutuqli, seriyali (obligatsiyaviy dasturga asoslangan) va maqsadli (foizsiz) obligatsiyalar chiqarilishi mumkin.
 Foizli obligatsiyaning daromadi chiqarilish shartlari bilan belgilanadigan nominal qiymati bo‘yicha belgilangan muddatda so‘ndirish va qayd etilgan foizlarni to‘lash hisobiga tashkil etadi.
 Diskontli obligatsiyaning daromadi nominal qiymati bo‘yicha belgilangan muddatda so‘ndirish hisobiga, bunda daromad sotish bahosi va obligatsiyaning nominal qiymati o‘rtasidagi farq hisobiga tashkil etadi.
 Yutuqli obligatsiyalarni chiqarishda nominal qiymatga foiz yoki diskont ko‘rinishida belgilangan daromadga qo‘shimcha ravishda muntazam o‘tkazib turiladigan tirajlar bo‘yicha yutuq ko‘rinishida to‘lanadigan daromad belgilanishi kerak. Daromadi muntazam ravishda o‘tkazib turiladigan tirajlar bo‘yicha yutuq ko‘rinishida belgilanadigan obligatsiyalarni chiqarishga yo‘l qo‘yilmaydi.
 Maqsadli (foizsiz) obligatsiyalar bo‘yicha daromad tovar (xizmat) ko‘rinishida belgilanadi. Qaysi tovar (xizmat) asosida chiqarilganligini ko‘rsatish maqsadli obligatsiyalarning majburiy rekviziti hisoblanadi.
 Seriyali (obligatsiyaviy dasturga asoslangan) obligatsiyalar to‘lov muddati davriy ravishda tegishli emissiya qarori (risolasi) bilan belgilangan muddatlarda yuzaga keladigan obligatsiyalar hisoblanadi. 
 Obligatsiyalarning qonunchilik hujjatlarida taqiqlanmagan boshqa turlarini muomalaga chiqarishga yo‘l qo‘yiladi.
 30. Bankning berilgan kreditlar va boshqa aktivlarini ta’minlash bo‘yicha qimmatli qarz qog‘ozlari mazkur Qoidalar va qonunchilik hujjatlarida nazarda tutilgan tartibda obligatsiyalar ko‘rinishida chiqarilishi mumkin.
 31. Qimmatli qog‘ozlar emissiyasi, agar qonunchilik hujjatlarida boshqacha holat nazarda tutilmagan bo‘lsa, quyidagi bosqichlarni o‘z ichiga oladi:
 a) qimmatli qog‘ozlarni chiqarish to‘g‘risida qaror qabul qilish va tasdiqlash;
 b) risolani tasdiqlash (qimmatli qog‘ozlar ommaviy joylashtirilgan taqdirda);
 g) qimmatli qog‘ozlar chiqarishni davlat ro‘yxatidan o‘tkazish;
 d) qimmatli qog‘ozlar chiqarishni Qimmatli qog‘ozlar markaziy depozitariysida hisobga olish;
 e) qimmatli qog‘ozlarni chiqarish to‘g‘risidagi axborotni qonunchilik hujjatlari va mazkur Qoidalarda belgilangan tartibda oshkor qilish;
 j) chiqarilishdagi qimmatli qog‘ozlarni joylashtirish;
 z) ro‘yxatdan o‘tkazuvchi organga qimmatli qog‘ozlarni chiqarish natijalari to‘g‘risida bildirishnoma taqdim etish.
 32. Qimmatli qog‘ozlarni chiqarish to‘g‘risidagi qaror qonunchilik hujjatlari va emitent ustaviga muvofiq emitentning boshqaruv organi tomonidan qabul qilinadi va tasdiqlanadi.
 33. Qimmatli qog‘ozlarni chiqarish to‘g‘risidagi qaror:
 aksiyalar chiqarishda (qo‘shimcha, yangi chiqarishda) mazkur Qoidalarning 1-ilovasiga muvofiq;
 obligatsiyalar chiqarishda mazkur Qoidalarning 1a-ilovasiga muvofiq barcha axborotni o‘z ichiga olishi lozim.
 34. Qimmatli qog‘ozlarning har bir chiqarilishi bo‘yicha bu to‘g‘risida alohida qaror ro‘yxatdan o‘tkazilishi lozim.
 35. O‘zbekiston Respublikasi Davlat aktivlarini boshqarish agentligi (bundan buyon matnda Davlat aktivlarini boshqarish agentligi deb yuritiladi) yoki uning hududiy boshqarmasi tomonidan tasdiqlangan risola davlat korxonasi aksiyadorlik jamiyatiga aylantirilayotganda aksiyalarni chiqarish to‘g‘risidagi qarori bo‘lib hisoblanadi.
 36. Emitent majburiyatlarining bajarilishi garov, bank kafolati yoki qonunchilik hujjatlarida nazarda tutilgan boshqa usullar bilan ta’minlanadigan obligatsiyalarni chiqarish to‘g‘risidagi qaror, shuningdek, ta’minot taqdim etgan shaxs to‘g‘risidagi va ta’minot shartlari to‘g‘risidagi ma’lumotlarni o‘z ichiga olishi kerak. Bunda, obligatsiyalarni chiqarish to‘g‘risidagi qaror, shuningdek, ta’minot taqdim etgan shaxs tomonidan imzolanishi kerak.
 37. Qimmatli qog‘ozlarni chiqarish to‘g‘risidagi qaror bir vaqtning o‘zida bir chiqarilishdagi qimmatli qog‘ozlarni xususiy va ommaviy joylashtirishni nazarda tutmasligi kerak (O‘zbekiston Respublikasi Prezidenti yoki Hukumati qarorlaridan kelib chiquvchi holatlar bundan mustasno).
 38. Qimmatli qog‘ozlarni chiqarish to‘g‘risidagi qarorda qimmatli qog‘ozlarning chiqarilishi amalga oshmagan yoki haqiqiy emas deb topilgan taqdirda emitent tomonidan qimmatli qog‘ozlar uchun to‘lov sifatida olingan mablag‘larni investorga qaytarish tartibi nazarda tutilgan bo‘lishi kerak.
 39. Qimmatli qog‘ozlarni chiqarish to‘g‘risidagi qaror o‘z navbatida chiqarish to‘g‘risidagi qarorda mavjud barcha axborotning ishonchliligi va to‘liqligini tasdiqlovchi emitentning yakkaboshchilik asosidagi ijroiya organi yoki kollegial ijroiya organi rahbari vazifasini bajaruvchi shaxs, shuningdek emitentning bosh hisobchisi (uning vazifasini bajaruvchi boshqa shaxs) tomonidan imzolanishi kerak. Agar emitentning joriy faoliyatini boshqarish tijorat tashkilotiga berilgan bo‘lsa, chiqarish to‘g‘risidagi qaror mazkur tashkilot rahbari tomonidan imzolanishi kerak.
 Qonunchilik hujjatlariga muvofiq baholovchi tashkilot majburiy tarzda jalb etilgan taqdirda, qimmatli qog‘ozlarni chiqarish to‘g‘risidagi qaror unda ko‘rsatilgan mol-mulkning baholash qiymati to‘g‘risidagi ma’lumotlarni tasdiqlagan holda baholovchi tashkilot tomonidan ham imzolanishi shart.
 40. Risola emitent boshqaruv organi tomonidan tasdiqlanadi va quyidagilarga muvofiq barcha axborotni o‘z ichiga oladi: 
 davlat korxonalari aksiyadorlik jamiyatlariga aylantirilayotganda — mazkur Qoidalarning 2a-ilovasiga; 
 boshqa aksiyadorlik jamiyatlari, shuningdek mas’uliyati cheklangan va qo‘shimcha mas’uliyatli jamiyatlari uchun — mazkur Qoidalarning 2b-ilovasiga; 
 investitsiya fondlari uchun — mazkur Qoidalarning 2v-ilovasiga; 
 Emitentning moliyaviy hisobotlari auditor tomonidan tekshirishdan o‘tkazilganligini tasdiqlash uchun qimmatli qog‘ozlar emissiya risolasiga so‘ngi yil bo‘yicha auditorlik xulosa ilova qilinadi. 
 Emitentning oxirgi yil uchun moliyaviy hisobotining auditor tomonidan tekshiruvi tugaguniga qadar emitent risolani oxirgi tugallangan yil uchun auditorlik xulosasi nusxasini ilova qilmagan holda taqdim etishga haqli, bundan korporativ va infratuzilma obligatsiyalarini chiqarish holatlar mustasno.
 41. Agar emitent obyektiv sabablarga ko‘ra risolada talab qilinadigan biron-bir axborotni ko‘rsata olmasa, risolaning tegishli bandiga axborot yo‘qligining sababi ko‘rsatilgan holda (masalan: “Operatsiyalar o‘tkazilmadi”, “Jazolar qo‘llanilmadi” va shu kabilar), “ma’lumotlar yo‘q” (yoki boshqa shunga o‘xshash mazmundagi) yozuvi kiritiladi.
 42. Risola o‘z navbatida risolada mavjud barcha axborotning to‘g‘riligi va to‘liqligini tasdiqlovchi emitentning yakkaboshchilik asosidagi ijroiya organi yoki kollegial ijroiya organi rahbari vazifasini bajaruvchi shaxs, shuningdek emitentning bosh hisobchisi (uning vazifasini bajaruvchi boshqa shaxs) tomonidan imzolanishi lozim. Agar emitentning joriy faoliyatini boshqarish tijorat tashkilotiga berilgan bo‘lsa, risola mazkur tashkilot rahbari tomonidan imzolanishi kerak. 
 Qonunchilik hujjatlariga muvofiq baholovchi tashkilot majburiy tarzda jalb etilgan taqdirda, risola unda ko‘rsatilgan mol-mulkning baholash qiymati to‘g‘risidagi ma’lumotlarni tasdiqlagan holda baholovchi tashkilot tomonidan ham imzolanishi shart. 
 Qo‘shimcha ta’minotga ega obligatsiyalar chiqarilgan taqdirda qo‘shimcha ta’minot taqdim etgan shaxs qo‘shimcha ta’minot to‘g‘risidagi axborotning to‘g‘riligini tasdiqlagan holda risolani imzolashi shart. 
 Obligatsiyalar chiqarilishi bo‘yicha qo‘shimcha ta’minot taqdim etgan shaxs tugatilganda (vafot etganda), emitent bu to‘g‘risida unga ma’lum bo‘lgan paytdan ikki ish kuni ichida mazkur chiqarilishdagi obligatsiya egalarini va ro‘yxatdan o‘tkazuvchi organni yozma xabardor qilishi shart.
 43. Qimmatli qog‘ozlar chiqarilishini davlat ro‘yxatidan o‘tkazish uchun emitent ro‘yxatdan o‘tkazuvchi organga quyidagi hujjatlarni taqdim etishi shart: 
 a) quyidagilar ko‘rsatilishi lozim bo‘lgan qimmatli qog‘ozlar chiqarilishini davlat ro‘yxatidan o‘tkazish to‘g‘risidagi ariza: 
 tashkilot nomi; 
 tashkilotning yuridik manzili; 
 qimmatli qog‘ozlarning soni, ko‘rinishlari va turlari; 
 bir dona qimmatli qog‘ozning nominal qiymati; 
 chiqarilishning umumiy hajmi; 
 qimmatli qog‘ozlar chiqarilishining tartib raqami; 
 qimmatli qog‘ozlar chiqarilishini davlat ro‘yxatidan o‘tkazish bo‘yicha hujjatlarni ko‘rib chiqish uchun to‘lov summasi, to‘lov qog‘ozi sanasi va raqami (qonunchilikda ko‘rsatilgan holatlar bundan mustasno); 
 emitentning mas’ul hodimi haqida ma’lumot va uning aloqa ma’lumotlari; 
 b) mazkur Qoidalarga muvofiq rasmiylashtirilgan qimmatli qog‘ozlarni chiqarish to‘g‘risidagi qaror (uch nusxada); 
 v) mazkur Qoidalarga muvofiq rasmiylashtirilgan risola (uch nusxada) (qimmatli qog‘ozlar ommaviy joylashtirilgan taqdirda); 
 g) qimmatli qog‘ozlarni chiqarish to‘g‘risida qaror chiqarilganligini tasdiqlovchi aksiyadorlarning yoki jamiyat ishtirokchilarining umumiy yig‘ilishi bayonnoma nusxasi yoki bayonnomasidan ko‘chirma, agar mazkur qaror aksiyadorlik jamiyati kuzatuv kengashi tomonidan qaror qabul qilingan bo‘lsa — ovoz berishda ishtirok etgan aksiyadorlik jamiyati kuzatuv kengashi a’zolarining familiyasi, ismi, shariflari ko‘rsatilgan yig‘ilish bayonnoma nusxasi yoki bayonnomasidan ko‘chirma; 
 d) qimmatli qog‘ozlarni chiqarish to‘g‘risidagi qarorning tasdiqlanganligini tasdiqlovchi aksiyadorlarning yoki jamiyat ishtirokchilarining umumiy yig‘ilishi bayonnoma nusxasi yoki bayonnomasidan ko‘chirma, kuzatuv kengashi tomonidan qimmatli qog‘ozlarni chiqarish to‘g‘risida qaror tasdiqlangan taqdirda esa — ovoz berishda ishtirok etgan aksiyadorlik jamiyati kuzatuv kengashi a’zolarining familiyasi, ismi, shariflari ko‘rsatilgan yig‘ilish bayonnoma nusxasi yoki bayonnomasidan ko‘chirma; 
 e) risola tasdiqlanganligini tasdiqlovchi aksiyadorlarning yoki jamiyat ishtirokchilarining umumiy yig‘ilishi bayonnomasi nusxasi yoki bayonnomasidan ko‘chirma, aksiyadorlik jamiyati kuzatuv kengashi tomonidan risola tasdiqlangan taqdirda esa — ovoz berishda ishtirok etgan kuzatuv kengashi a’zolarining familiyasi, ismi, shariflari ko‘rsatilgan yig‘ilish bayonnomasi nusxasi yoki bayonnomasidan ko‘chirma; 
 j) qimmatli qog‘ozlarning chiqarilishini davlat ro‘yxatidan o‘tkazilganlik uchun belgilangan yig‘im to‘langanligi to‘g‘risidagi to‘lov hujjati (qonunchilik hujjatlarida nazarda tutilgan hollar bundan mustasno). 
 Arizalarga hujjatlar ro‘yxati ilova qilinib, nusxalar va varaqlar soni ko‘rsatiladi. 
 Ariza tashkilot rahbari hamda bosh hisobchisi tomonidan imzolanishi kerak. 
 Agarda ushbu bandning “g” — “e” kichik bandlarida ko‘rsatilgan qarorlar: 
 aksiyadorlik jamiyati umumiy yig‘ilishi tomonidan qabul qilingan taqdirda, qo‘shimcha ravishda sanoq komissiyasi tomonidan tuzilgan kvorum va ovoz berish natijalari to‘g‘risidagi bayonnoma nusxasi yoki bayonnomadan ko‘chirma; 
 jamiyatning yagona aksiyadori yoki ishtirokchisi tomonidan qabul qilingan taqdirda, aksiyadorning yoki jamiyat ishtirokchisining tegishli qarorining nusxasi taqdim etiladi. 
 44. Obligatsiyalarning chiqarilishini davlat ro‘yxatidan o‘tkazish uchun ro‘yxatdan o‘tkazuvchi organga qo‘shimcha ravishda quyidagilar taqdim etilishi kerak: 
 a) agar obligatsiyalarning chiqarish majburiyatlarining bajarilishini ta’minlashga mol-mulkning taqdim etilsa, O‘zbekiston Respublikasining “Baholash faoliyati to‘g‘risida”gi Qonuniga muvofiq mol-mulkni baholanganligini tasdiqlovchi baholash to‘g‘risidagi hisobot nusxasi, shuningdek, ushbu mol-mulkning garov faktini tasdiqlovchi hujjat; 
 b) obligatsiyalarni chiqarish to‘g‘risidagi qaror tasdiqlanishidan oldingi oxirgi tugallangan moliyaviy yil uchun va oxirgi chorak uchun obligatsiyalarni chiqarish bo‘yicha ta’minotni taqdim etgan uchinchi shaxs(lar)ning buxgalteriya hisobotlari; 
 v) emitentga uchinchi shaxs(lar) tomonidan ushbu emitentning chiqarilayotgan obligatsiyalari majburiyatlari bo‘yicha bunday ta’minot mavjud bo‘lganda ta’minot (garov, bank kafolati, yoki qonunchilik hujjatlarida nazarda tutilgan boshqa usul) berilganligi to‘g‘risidagi hujjat nusxasi; 
 g) emitentning so‘ngi tugallangan yil davomida rentabellik, to‘lov qobiliyati, moliyaviy barqarorlik va likvidlik bo‘yicha ijobiy ko‘rsatkichlari mavjudligini tasdiqlovchi auditorlik tashkiloti xulosasining asl nusxasi (yoki tasdiqlangan nusxasi) (korporativ obligatsiyalar chiqarilgan taqdirda); 
 d) emitentning obligatsiyalarni chiqarish to‘g‘risidagi qaror tasdiqlangan sana uchun o‘z kapitali miqdorini (O‘zbekiston Respublikasi milliy valyutasida) tasdiqlovchi auditorlik tashkiloti xulosasining asl nusxasi (yoki tasdiqlangan nusxasi); 
 e) emitentning mustaqil reyting bahosi mavjud hujjat nusxasi (korporativ obligatsiyalar ochiq obuna orqali chiqarilgan taqdirda). Bunda, emitentga reyting bahosini berish sanasi obligatsiyalarni chiqarish to‘g‘risidagi qaror qabul qilingan sanagacha bir yildan oshmasligi kerak; 
 j) obligatsiyalar anderrayter (anderrayterlar guruhi) tomonidan joylashtirilganda emitent va anderrayter (anderrayterlar guruhi) o‘rtasida obligatsiyalarni joylashtirish shartlari ko‘rsatgan holda tuzilgan shartnoma nusxasi; 
 z) agar obligatsiyalar chiqarilishida obligatsiyalar bo‘yicha majburiyatlarning naqd pulda to‘lanishi ko‘zda tutilgan bo‘lsa emitent tomonidan investorlarga to‘lanishi lozim bo‘lgan mablag‘larni to‘lash bo‘yicha emitent va tijorat banki o‘rtasida tuzilgan, ushbu bank tomonidan to‘lov agenti vazifasining bajarilishi to‘g‘risidagi shartnoma nusxasi. Bank tomonidan obligatsiyalar chiqarilganda investorlarga to‘lanishi lozim bo‘lgan mablag‘larni to‘lash bo‘yicha to‘lov agenti vazifasi bank-emitent tomonidan mustaqil ravishda yoxud boshqa bank tomonidan amalga oshirishi mumkin.
 451. Qimmatli qog‘ozlar chiqarish va (yoki) ilgari ro‘yxatdan o‘tkazilgan qimmatli qog‘ozlar chiqarilishiga o‘zgartirishlar kiritishga doir hujjatlarni tayyorlash uchun emitent investitsiya maslahatchisini jalb qilishi mumkin. 
 Emitent tomonidan investitsiya maslahatchisi jalb qilingan taqdirda mazkur Qoidalarga muvofiq qimmatli qog‘ozlar chiqarilishini davlat ro‘yxatidan o‘tkazish uchun taqdim etiladigan qimmatli qog‘ozlar chiqarilishi to‘g‘risidagi qaror, risola va ilgari ro‘yxatdan o‘tkazilgan qimmatli qog‘ozlar chiqarilishiga o‘zgartirishlar matni investitsiya maslahatchisi rahbarining imzosi bilan tasdiqlanadi.
 Investitsiya maslahatchisi emitentga mazkur Qoidalarda nazarda tutilgan hujjatlarni tayyorlashga doir xizmatlar ko‘rsatadi va davlat ro‘yxatidan o‘tkazish rad etilgan taqdirda ular o‘rtasida tuzilgan shartnoma va qonunchilik hujjatlariga muvofiq emitent oldida javobgar bo‘ladi.
 46. Qimmatli qog‘ozlarni chiqarish to‘g‘risidagi qaror va risola emitent tomonidan ro‘yxatdan o‘tkazuvchi organga qog‘oz ko‘rinishda taqdim etiladi.
 47. Qimmatli qog‘ozlar chiqarilishini davlat ro‘yxatidan o‘tkazish uchun ro‘yxatdan o‘tkazuvchi organga agar mazkur Qoidalarda belgilangan tartibda tasdiqlangan nusxalarni taqdim etish belgilanmagan bo‘lsa, hujjatlarning faqat asl nusxalari taqdim etiladi. Agar mazkur Qoidalarda nusxaning kim tomonidan tasdiqlanishi ko‘rsatilmagan bo‘lsa, emitentning rahbari va bosh hisobchisining imzolari bilan tasdiqlangan hujjat nusxasi taqdim etiladi.
 48. Emitent aksiyadorlik jamiyati shaklidagi yuridik shaxs sifatida davlat ro‘yxatidan o‘tkazilgan kundan boshlab o‘ttiz kundan kechiktirmasdan ro‘yxatdan o‘tkazuvchi organga mazkur Qoidalarda belgilangan tartibda aksiyalarning birlamchi chiqarilishini davlat ro‘yxatidan o‘tkazish uchun hujjatlarni taqdim etishi shart.
 49. Emitent qimmatli qog‘ozlarni chiqarish to‘g‘risida qaror qabul qilingan kundan boshlab uch oy ichida, biroq qimmatli qog‘ozlarni chiqarish to‘g‘risida qarorni tasdiqlash to‘g‘risida qaror qabul qilingan kundan boshlab bir oydan kechiktirmasdan ro‘yxatdan o‘tkazuvchi organga mazkur Qoidalarda belgilangan tartibda qimmatli qog‘ozlar chiqarilishini davlat ro‘yxatidan o‘tkazishga hujjatlarni taqdim etishi shart.
 50. Qimmatli qog‘ozlar chiqarilishini davlat ro‘yxatidan o‘tkazish uchun taqdim etiladigan hujjatlardagi ma’lumotlarning to‘g‘riligiga emitent javobgar bo‘ladi.
 51. Emitentning qimmatli qog‘ozlar chiqarilishini davlat ro‘yxatidan o‘tkazish uchun ro‘yxatdan o‘tkazuvchi organga taqdim etilgan hujjatlari emitentga uning yozma so‘roviga ko‘ra qaytarilishi mumkin, davlat ro‘yxatidan o‘tkazish yoki davlat ro‘yxatidan o‘tkazishni rad etish hollari bundan mustasno.
 52. Ro‘yxatdan o‘tkazuvchi organ tomonidan qimmatli qog‘ozlar chiqarilishini davlat ro‘yxatidan o‘tkazish uchun taqdim etilgan hujjatlarni ko‘rib chiqish muddati ular ro‘yxatdan o‘tkazuvchi organ tomonidan olingan sanadan boshlab o‘ttiz kundan oshmasligi kerak. Ushbu muddat davomida ro‘yxatdan o‘tkazuvchi organ qimmatli qog‘ozlar chiqarilishini davlat ro‘yxatidan o‘tkazishni amalga oshiradi yoki qimmatli qog‘ozlar chiqarilishini davlat ro‘yxatidan o‘tkazishni rad etish to‘g‘risida asoslantirilgan qaror qabul qiladi.
 53. Qimmatli qog‘ozlar chiqarilishi davlat ro‘yxatidan o‘tkazilganda qimmatli qog‘ozlarni chiqarish to‘g‘risidagi qarorning har bir nusxasida qimmatli qog‘ozlar chiqarilishi davlat ro‘yxatidan o‘tkazilganligi to‘g‘risida belgi qo‘yiladi va qimmatli qog‘ozlar chiqarilishiga berilgan ro‘yxat raqami ko‘rsatiladi. 
 54. Qimmatli qog‘ozlar chiqarilishiga ro‘yxat raqamini berish, shuningdek YaDRga yozuv kiritish qonunchilik hujjatlarida belgilangan tartibda amalga oshiriladi.
 55. Qimmatli qog‘ozlar chiqarilishi davlat ro‘yxatidan o‘tkazilganidan keyin qimmatli qog‘ozlarni chiqarish to‘g‘risidagi qarorning bir nusxasi ro‘yxatdan o‘tkazuvchi organda qoladi, bir nusxasi emitentga beriladi va bir nusxasi qimmatli qog‘ozlar chiqarilishini tasdiqlovchi hujjatlar ilova qilingan holda Qimmatli qog‘ozlar markaziy depozitariysiga topshiriladi. Qimmatli qog‘ozlarni chiqarish to‘g‘risidagi qarorning nusxalari matnida farqlar mavjud bo‘lganda hujjatning ro‘yxatdan o‘tkazuvchi organda saqlanayotgan matni imtiyozli kuchga ega bo‘ladi.
 56. Ro‘yxatdan o‘tkazuvchi organ faqat qimmatli qog‘ozlar chiqarilishini davlat ro‘yxatidan o‘tkazish uchun taqdim etilgan hujjatlarda mavjud ma’lumotlarning to‘liqligi uchun javobgar bo‘ladi.
 57. Qimmatli qog‘ozlar chiqarilishini davlat ro‘yxatidan o‘tkazish:
 a) agar qimmatli qog‘ozlar emissiyasi tijorat banklari, sug‘urtachilar, birjalar, qimmatli qog‘ozlar bozorining professional ishtirokchilari, chet el investitsiyalari ishtirokidagi korxonalar, shuningdek O‘zbekiston Respublikasi Prezidenti va Hukumat qarorlariga binoan tashkil etilgan xo‘jalik birlashmalari tomonidan amalga oshirilsa, ro‘yxatdan o‘tkazuvchi organning markaziy apparatida;
 b) boshqa hollarda, ro‘yxatdan o‘tkazuvchi organning emitent yuridik shaxs sifatida davlat ro‘yxatidan o‘tgan joydagi hududiy boshqarmalarida amalga oshiriladi.
 58. Emitentning mazkur Qoidalarning 57-bandida nazarda tutilgan maqomi o‘zgargan taqdirda, qimmatli qog‘ozlar chiqarilishini keyingi davlat ro‘yxatidan o‘tkazish, shuningdek, unga o‘zgartirish va qo‘shimchalar mazkur Qoidalarning 57-bandida belgilangan tartibda amalga oshirilishi mumkin.
 Qimmatli qog‘ozlar chiqarishni davlat ro‘yxatidan o‘tkazish qimmatli qog‘ozlarning birlamchi chiqarilishi davlat ro‘yxatidan o‘tkazilgan organda amalga oshiriladi, ushbu bandning birinchi xatboshisida nazarda tutilgan hollar bundan mustasno.
 Qimmatli qog‘ozlar chiqarilishining davlat ro‘yxatidan o‘tkazilishi ro‘yxatdan o‘tkazuvchi organ markaziy apparati tomonidan amalga oshirilgan emitent hujjatlari, shuningdek keyingi qimmatli qog‘ozlar chiqarilishlarining davlat ro‘yxatidan o‘tkazilishini amalga oshirish, ilgari ro‘yxatdan o‘tkazilgan qimmatli qog‘ozlar chiqarilishiga o‘zgartirishlar kiritish va ushbu emitentlar qimmatli qog‘ozlari chiqarilishlarini YaDRdan chiqarib tashlash ro‘yxatdan o‘tkazuvchi organ markaziy apparati rahbarining buyrug‘i bilan ro‘yxatdan o‘tkazuvchi organning emitent yuridik shaxs sifatida davlat ro‘yxatidan o‘tkazilgan joydagi hududiy boshqarmalariga berilishi mumkin.
 59. Davlat korxonasini aksiyadorlik jamiyati sifatida qayta tuzish qonunchilik hujjatlarida belgilangan tartibda amalga oshiriladi.
 60. Davlat korxonasidan qayta tuzilgan aksiyadorlik jamiyati davlat ro‘yxatidan o‘tkazilgan kundan boshlab bir oydan kechiktirmasdan ro‘yxatdan o‘tkazuvchi organga aksiyalarning birlamchi chiqarilishini davlat ro‘yxatidan o‘tkazish uchun quyidagi hujjatlarni taqdim etishi shart:
 a) quyidagilar ko‘rsatilishi lozim bo‘lgan qimmatli qog‘ozlar chiqarilishini davlat ro‘yxatidan o‘tkazish to‘g‘risidagi ariza: 
 tashkilot nomi; 
 tashkilotning yuridik manzili; 
 qimmatli qog‘ozlarning soni, turi va tipi; 
 bir dona qimmatli qog‘ozning nominal qiymati; 
 chiqarishning umumiy hajmi; 
 aksiyalar chiqarilishini davlat ro‘yxatidan o‘tkazish bo‘yicha hujjatlarni ko‘rib chiqish uchun to‘lov summasi, to‘lov qog‘ozi sanasi va raqami (qonunchilikda ko‘rsatilgan holatlar bundan mustasno); 
 emitentning mas’ul hodimi haqida ma’lumot va uning aloqa ma’lumotlari. 
 Arizalarga nusxalar va varaqlar soni ko‘rsatilgan holda hujjatlar ro‘yxati ilova qilinadi. 
 Ariza tashkilot rahbari hamda bosh hisobchisi tomonidan imzolanishi lozim.
 g) mazkur Qoidalarning 40-bandida ko‘rsatilgan ilovalarga muvofiq shakldagi risola, uch nusxada;
 d) Davlat aktivlarini boshqarish agentligi direktori yoki uning hududiy boshqarmasi boshlig‘ining davlat korxonasini qayta tuzish to‘g‘risidagi buyrug‘i; 
 61. Davlat korxonasini qayta tuzish natijasida tashkil etilgan aksiyadorlik jamiyatini ta’sis etishda risola (aksiyalarni chiqarish to‘g‘risidagi qaror) Davlat aktivlarini boshqarish agentligi yoki uning hududiy boshqarmasi tomonidan tasdiqlanadi.
 62. Davlat korxonasini qayta tuzish natijasida tashkil etilgan aksiyadorlik jamiyatini ta’sis etishda aksiyalar chiqarilishini davlat ro‘yxatidan o‘tkazish ro‘yxatdan o‘tkazuvchi organ tomonidan zarur hujjatlar taqdim etilgan kundan boshlab o‘ttiz kundan kechiktirmasdan amalga oshiriladi.
 63. Ro‘yxatdan o‘tkazuvchi organga mazkur Qoidalarda nazarda tutilgan hujjatlarning to‘liq paketi taqdim etilmaganda, shuningdek, boshqa qonunbuzarliklar aniqlangan taqdirda ro‘yxatdan o‘tkazuvchi organ aksiyalar chiqarilishini davlat ro‘yxatidan o‘tkazishni rad etadi.
 64. Davlat korxonalarini aksiyadorlik jamiyatlariga qayta tuzish jarayonida emissiya qilingan aksiyalar ular belgilangan tartibda yangi egalariga sotilguniga qadar birlamchi joylashtirilgan davlat aktivlari bo‘lib hisoblanadi.
 641. Davlat muassasasi aksiyadorlik jamiyati etib o‘zgartirilayotganda aksiyalarni birlamchi chiqarishni davlat ro‘yxatidan o‘tkazish mazkur bob talablariga muvofiq amalga oshiriladi.
 68. Emissiyaviy qimmatli qog‘ozlar chiqarilishini va (yoki) ilgari ro‘yxatdan o‘tkazilgan emissiyaviy qimmatli qog‘ozlar chiqarilishiga doir o‘zgartirishlarni davlat ro‘yxatidan o‘tkazish uchun yig‘im O‘zbekiston Respublikasi “Qimmatli qog‘ozlar bozori to‘g‘risida”gi Qonunining 10-moddasida belgilangan miqdorda va tartibda undiriladi.
 69. Emissiyaviy qimmatli qog‘ozlar chiqarilishini davlat ro‘yxatidan o‘tkazish bo‘yicha hujjatlarni ko‘rib chiqish uchun emitent ro‘yxatdan o‘tkazuvchi organga bazaviy hisoblash miqdorining besh barobari miqdorida yig‘im to‘laydi.
 70. Ro‘yxatdan o‘tkazuvchi organ tomonidan qimmatli qog‘ozlar chiqarilishini va (yoki) ilgari ro‘yxatdan o‘tkazilgan emissiyaviy qimmatli qog‘ozlar chiqarilishiga doir o‘zgartirishlarni davlat ro‘yxatidan o‘tkazish yoki davlat ro‘yxatidan o‘tkazishni rad etish to‘g‘risidagi qaror qabul qilinganda davlat ro‘yxatidan o‘tkazishga taqdim etilgan hujjatlarni ko‘rib chiqish uchun yig‘im qaytarilmaydi.
 71. Emitent tomonidan qimmatli qog‘ozlarni joylashtirish qimmatli qog‘ozlar chiqarilishi davlat ro‘yxatidan o‘tkazilganidan keyin qimmatli qog‘ozlar chiqarilishining shartlariga muvofiq amalga oshiriladi.
 72. Qimmatli qog‘ozlar ochiq obuna yo‘li bilan joylashtirilganda emitent qimmatli qog‘ozlar chiqarilishini davlat ro‘yxatidan o‘tkazilganligi to‘g‘risidagi ma’lumotni va risolada mavjud axborotdan istalgan manfaatdor shaxsning foydalanish tartibini oshkor qilishi shart. Bunda qimmatli qog‘ozlar qo‘shimcha chiqarilishini qimmatli qog‘ozlar chiqarilishi davlat ro‘yxatidan o‘tkazilganligi to‘g‘risidagi ma’lumot oshkor etilganidan keyin kamida ikki hafta oldin ochiq obuna yo‘li bilan joylashtirish taqiqlanadi.
 73. Emitentning qimmatli qog‘ozlari ochiq obuna yo‘li bilan joylashtirilgan taqdirda bir investorning (investorlarning) boshqasi (boshqalari) oldidagi ustunligini belgilash taqiqlanadi, quyidagi holatlar bundan mustasno:
 a) aksiyadorlik jamiyatlarining aksiyadorlariga qimmatli qog‘ozlarni belgilangan tartibda ularga tegishli aksiyalar soniga mutanosib ravishda imtiyozli olish huquqini berish;
 b) O‘zbekiston Respublikasining norezidentlari tomonidan qimmatli qog‘ozlarni olishga qonunchilik hujjatlarida va (yoki) emitent ustavida cheklovlar mavjud bo‘lishi;
 74. Aksiyalarni joylashtirish quyidagi usullarda amalga oshirilishi mumkin:
 a) emitent va oluvchi o‘rtasida tegishli shartnoma tuzilganda obuna qilish. Bunda, aksiyadorlar o‘zining hisoblangan, lekin olinmagan dividendlarini emitentning qo‘shimcha chiqarilgan aksiyalarini olishda foydalanishiga haqlidir.
 b) emitentning ustav kapitali o‘z kapitali hisobidan to‘lanadigan qo‘shimcha aksiyalar chiqarilishi orqali oshirilganda aksiyalarni aksiyadorlar o‘rtasida taqsimlash. Bunda, aksiyalarni emitentning aksiyadorlari o‘rtasida joylashtirish emitent oliy boshqaruv organining o‘z kapitalini ustav kapitaliga yo‘naltirish to‘g‘risidagi qarori asosida hech qanday shartnomalar tuzilmagan holda amalga oshiriladi. Aksiyalarni aksiyadorlar o‘rtasida taqsimlash qo‘shimcha aksiyalar chiqarilishi to‘g‘risidagi qarorda ko‘rsatilgan kundagi reyestr ma’lumotlari bo‘yicha amalga oshiriladi;
 v) ularga ayirboshlashda:
 ustav, qonunchilik hujjatlari, shu jumladan mazkur Qoidalarga muvofiq avval chiqarilgan AQQ;
 past nominal qiymatiga ega avval chiqarilgan qimmatli qog‘ozlarni (aksiyalarni yiriklashtirishda);
 yuqori nominal qiymatiga ega avval chiqarilgan qimmatli qog‘ozlarni (aksiyalar nominal qiymatini kamaytirish yo‘li bilan aksiyalar maydalanganda yoki ustav kapitali kamaytirilganda);
 qo‘shib yuborish, birlashtirish, bo‘lish, ajratib chiqarish orqali qayta tashkil etilayotgan yuridik shaxslarning qimmatli qog‘ozlari va (yoki) ulushlarini, shuningdek, yuridik shaxsning aksiyadorlik jamiyati sifatida qayta tuzilishida kiritilgan ulushlarini.
 Qimmatli qog‘ozlar va (yoki) ulushlarni ayirboshlash qimmatli qog‘ozlar chiqarilishi davlat ro‘yxatidan o‘tkazilgan kundan boshlab 15 kalendar kunidan kechiktirmasdan amalga oshiriladi.
 Qimmatli qog‘ozlarni ayirboshlash orqali joylashtirilganda biror bir shartnoma tuzilishi talab etilmaydi.
 75. Banklar aksiyalarini birlamchi ommaviy joylashtirish muomalaga yangi chiqarilgan hajmining 25 foizidan kam bo‘lmagan miqdorda fond birjasida amalga oshiriladi (xususiy banklar bundan mustasno). Bunda, bank aksiyalari ommaviy joylashtirilishi boshlangan kundan boshlab fond birjasiga sotish uchun qo‘yilishi kerak.
 76. Obligatsiyalarni joylashtirish obuna yo‘li bilan (emitent va oluvchi o‘rtasida kelishilgan obligatsiyalar soniga oldi-sotdi shartnomasini tuzish) amalga oshirilishi mumkin.
 77. Qimmatli qog‘ozlarni joylashtirilishi:
 a) aksiyalar birlamchi chiqarilgan taqdirda — qimmatli qog‘ozlarni chiqarish to‘g‘risidagi qarorda belgilangan muddatda, lekin emitent yuridik shaxs sifatida davlat ro‘yxatidan o‘tkazilgan kundan boshlab bir yildan kechiktirmasdan;
 b) boshqa holatlarda — qimmatli qog‘ozlarni chiqarish to‘g‘risidagi qarorda belgilangan muddatda, lekin ushbu qimmatli qog‘ozlar chiqarilishi davlat ro‘yxatidan o‘tkazilgan kundan boshlab bir yildan kechiktirmasdan tugallanishi kerak.
 Emitent qonunchilik hujjatlarida nazarda tutilgan barcha jarayonlarga rioya etgan holda qimmatli qog‘ozlarni joylashtirishga haqli bo‘lgan sana joylashtirish boshlangan sana deb tushuniladi.
 78. Joylashtirilayotgan qimmatli qog‘ozlar soni qimmatli qog‘ozlarni chiqarish to‘g‘risidagi qarorda ko‘rsatilgan sonidan (donalarda) oshmasligi kerak.
 79. Joylashtirish jarayonida chiqarish to‘g‘risidagi qarorda ko‘rsatilgan soniga (donalarda) nisbatan kamroq sondagi qimmatli qog‘ozlar joylashtirilishi mumkin. 
 80. Emitent ro‘yxatdan o‘tkazilgan qimmatli qog‘ozlarni chiqarish to‘g‘risidagi qarorda ko‘rsatilgan qimmatli qog‘ozlarni joylashtirish muddati o‘tgan kundan keyin o‘ttiz kundan kechiktirmasdan, agar barcha qimmatli qog‘ozlar ushbu muddat o‘tishidan oldin joylashtirilgan bo‘lsa — ushbu chiqarishdagi so‘nggi qimmatli qog‘ozni joylashtirish kunidan keyin o‘ttiz kundan kechiktirmasdan ro‘yxatdan o‘tkazuvchi organga qimmatli qog‘ozlarni chiqarish natijalari to‘g‘risidagi bildirishnomani taqdim etadi. Ushbu talab qimmatli qog‘ozlarning yangi chiqarilishiga tatbiq etilmaydi.
 81. Qimmatli qog‘ozlarni chiqarish natijalari to‘g‘risidagi bildirishnoma mazkur Nizomning 6-ilovasiga muvofiq shaklda taqdim etiladi.
 Qimmatli qog‘ozlarni chiqarish natijalari to‘g‘risidagi bildirishnoma emitentning rahbari, uning bosh buxgalteri yoki ularning vazifalarini bajaruvchi shaxslar tomonidan imzolash sanasi ko‘rsatilgan holda imzolanadi.
 82. Hujjatsiz shakldagi qimmatli qog‘ozlar ushbu qimmatli qog‘ozlar joylashtirilishi muddati ichida ularning haqi to‘liq to‘langanidan va ular oluvchilarning depo hisobvaraqlariga o‘tkazilganidan keyin joylashtirilgan hisoblanadi. 
 Joylashtirilmagan qimmatli qog‘ozlar bekor qilinishi lozim.
 83. Emitent ro‘yxatdan o‘tkazilgan obligatsiyalarni chiqarish to‘g‘risidagi qarorda ko‘rsatilgan obligatsiyalar muomalasining muddati o‘tgan kundan keyin o‘ttiz kundan kechiktirmasdan, agar barcha obligatsiyalar ushbu muddat o‘tganicha keyinchalik ularni so‘ndirish maqsadida qaytarib sotib olingan bo‘lsa — ushbu chiqarishdagi oxirgi obligatsiya qaytarib sotib olingan kundan keyin o‘ttiz kundan kechiktirmasdan ro‘yxatdan o‘tkazuvchi organga obligatsiyalarning muomala muddati tugaganligi to‘g‘risidagi bildirishnomani taqdim etadi.
 84. Obligatsiyalarning muomala muddati tugaganligi to‘g‘risidagi bildirishnoma mazkur Nizomning 7-ilovasiga muvofiq shaklda taqdim etiladi.
 85. Qimmatli qog‘ozlarni joylashtirish muddati davomida qimmatli qog‘ozlarni chiqarish natijalari bo‘yicha bildirishnoma taqdim etilishiga qadar qimmatli qog‘ozlarni chiqarish to‘g‘risidagi qarorga va risolaga o‘zgartirish va (yoki) qo‘shimchalar kiritish faqat quyidagi holatlarda emitentning yozma arizasi asosida amalga oshiriladi: 
 a) emitentning firma nomi o‘zgarganda, shu jumladan kirill harflaridan lotin harflariga; 
 b) emitentning tashkiliy-huquqiy shakli o‘zgarganda; 
 v) aksiyalarni joylashtirish muddatining qonunchilik hujjatlarida belgilangan muddatlar doirasida uzaytirilganda; 
 g) agar bunday o‘zgarishlar va (yoki) qo‘shimchalarni kiritish Hukumat qarorlari sababli amalga oshirilsa.
 851. Qimmatli qog‘ozlarni chiqarish natijalari bo‘yicha bildirishnoma topshirilgandan keyin qimmatli qog‘ozlarni chiqarish to‘g‘risidagi qarorga o‘zgartirishlar va (yoki) qo‘shimchalar kiritish faqat quyidagi holatlarda emitentning yozma arizasi asosida amalga oshiriladi: 
 a) emitentning firma nomi o‘zgarganda, shu jumladan kirill harflaridan lotin harflariga; 
 b) to‘liq joylashtirilmaganda; 
 v) emitentning tashkiliy-huquqiy shakli o‘zgarganda; 
 g) jamiyat ustav kapitalini kamaytirish maqsadida aksiyalar umumiy soni qisqartirilganda.
 d) bitta chiqarilishdagi AQQ qisman ayirboshlanganda.
 86. Qimmatli qog‘ozlarni chiqarish to‘g‘risidagi qaror va (yoki) risolaga o‘zgartirishlar va (yoki) qo‘shimchalar emitent boshqaruv organining qaroriga ko‘ra kiritiladi.
 87. Ro‘yxatdan o‘tkazuvchi organ qimmatli qog‘ozlarni chiqarish to‘g‘risidagi qaror va emissiya risolaga ushbu hujjatlarda noto‘g‘ri ma’lumotlar yoki texnik tavsifga ega xatolar topilganda, shuningdek, emitent tomonidan qimmatli qog‘ozlar emissiyasi jarayonida qonunchilik hujjatlari va mazkur Qoidalar talablari buzilgan taqdirda o‘zgartirishlar kiritishni talab qilishi mumkin.
 88. Qimmatli qog‘ozlarni chiqarish to‘g‘risidagi qaror va qimmatli qog‘ozlar risolasiga qo‘shimchalar va (yoki) o‘zgartirishlar qimmatli qog‘ozlarni joylashtirish muddatini, shuningdek, ushbu qaror bilan belgilangan va risolada ko‘rsatilgan bir dona qimmatli qog‘oz bo‘yicha huquqlar hajmi qismini qisqartirish maqsadlarida kiritishga yo‘l qo‘yilmaydi.
 89. Chiqarishlarga kiritilgan barcha o‘zgartirishlar va (yoki) qo‘shimchalar ro‘yxatdan o‘tkazuvchi organ tomonidan mazkur bob talablariga muvofiq ro‘yxatdan o‘tkazilishi lozim.
 Qimmatli qog‘ozlarni chiqarish to‘g‘risidagi qaror va (yoki) risolaga o‘zgartirishlar va (yoki) qo‘shimchalarni davlat ro‘yxatidan o‘tkazish uchun hujjatlar ro‘yxatdan o‘tkazuvchi organga o‘zgartirishlar kiritiladigan hujjatlar ro‘yxatdan o‘tkazilgan joyda emitentning vakolatli organi tomonidan bunday o‘zgartirishlar va (yoki) qo‘shimchalar kiritish to‘g‘risidagi qaror qabul qilingan kundan boshlab o‘ttiz kun mobaynida, agar qimmatli qog‘ozlarni chiqarish to‘g‘risidagi qaror va (yoki) risolaga o‘zgartirishlar va (yoki) qo‘shimchalar kiritish emitent ta’sis hujjatlariga o‘zgartirishlar va (yoki) qo‘shimchalar kiritishga asoslangan bo‘lsa — emitentning ta’sis hujjatlariga kiritilgan tegishli o‘zgartirishlar va (yoki) qo‘shimchalar davlat ro‘yxatidan o‘tkazilgan kundan boshlab o‘ttiz kun mobaynida taqdim etilishi lozim.
 91. Avval ro‘yxatdan o‘tkazilgan qimmatli qog‘ozlar chiqarilishiga kiritilgan o‘zgartirishlar va (yoki) qo‘shimchalarni davlat ro‘yxatidan o‘tkazish uchun emitent ro‘yxatdan o‘tkazuvchi organga quyidagi hujjatlarni taqdim etishi lozim: 
 a) avval ro‘yxatdan o‘tkazilgan qimmatli qog‘ozlar chiqarishlariga o‘zgartirishlar va (yoki) qo‘shimchalar kiritish to‘g‘risidagi qaror qabul qilinganligini tasdiqlovchi aksiyadorlar umumiy yig‘ilishi bayonnoma nusxasi yoki bayonnomasidan ko‘chirma, shuningdek sanoq komissiyasi tomonidan tuzilgan kvorum va ovoz berish natijalari to‘g‘risidagi bayonnoma nusxasi yoki bayonnomadan ko‘chirma, avval ro‘yxatdan o‘tkazilgan qimmatli qog‘ozlar chiqarishlariga o‘zgartirishlar va (yoki) qo‘shimchalar kiritish to‘g‘risidagi qaror kuzatuv kengashi tomonidan qabul qilgan taqdirda esa — yig‘ilish bayonnoma nusxasi yoki bayonnomasidan ko‘chirma, ovoz berishda ishtirok etgan kuzatuv kengashi a’zolarining familiyasi, ismi, sharifi ko‘rsatilgan holda; 
 b) mazkur Qoidalarning 8-ilovasiga muvofiq shaklda tuzilgan avval ro‘yxatdan o‘tkazilgan qimmatli qog‘ozlar chiqarishlariga kiritilgan o‘zgartirishlar va (yoki) qo‘shimchalarni davlat ro‘yxatidan o‘tkazishga ariza; 
 v) mazkur Qoidalarning 9-ilovasiga muvofiq shaklda avval ro‘yxatdan o‘tkazilgan qimmatli qog‘ozlar chiqarishlariga kiritilgan o‘zgartirishlar va (yoki) qo‘shimchalarning matni, shuningdek mazkur Qoidalarning 85-bandida nazarda tutilgan holatlarda risolaga kiritilayotgan o‘zgartirishlar va (yoki) qo‘shimchalar matni, mazkur Qoidalarning 10-ilovasiga muvofiq shaklda uch nusxada; 
 d) davlat ro‘yxatiga olish uchun taqdim etilgan hujjatlar ro‘yxati.
 Agarda: 
 ushbu bandning “a” kichik bandida ko‘rsatilgan qaror yagona aksiyador tomonidan qabul qilingan bo‘lsa, tegishli aksiyador qarorining nusxasi taqdim etiladi; 
 o‘zgartirishlar va (yoki) qo‘shimchalar avval chiqarilgan AQQni ayirboshlash bilan bog‘liq bo‘lsa, qo‘shimcha aksiyalar chiqarilishini davlat ro‘yxatidan o‘tkazish uchun topshiriladigan hujjatlar bilan bir vaqtda mazkur bandning “b” va “v” kichik bandlarida ko‘rsatilgan hujjatlar, shuningdek ayirboshlash amalga oshirilayotgan AQQ egalarining emitent tomonidan tasdiqlangan arizalari nusxalari (mavjud bo‘lgan taqdirda) taqdim etiladi.
 92. Ro‘yxatdan o‘tkazuvchi organ mazkur Qoidalarga muvofiq, hujjatlar olingan kundan boshlab o‘ttiz kun mobaynida qimmatli qog‘ozlarni chiqarish to‘g‘risidagi qaror va (yoki) risolaga kiritilayotgan o‘zgartirishlar va (yoki) qo‘shimchalarni davlat ro‘yxatidan o‘tkazishni amalga oshirishi yoki ularni davlat ro‘yxatidan o‘tkazishni rad etish to‘g‘risida asoslantirilgan qaror qabul qilishi shart.
 Qimmatli qog‘ozlarni chiqarish to‘g‘risidagi qaror va (yoki) risolaga kiritilgan o‘zgartirishlar va (yoki) qo‘shimchalarni davlat ro‘yxatidan o‘tkazish to‘g‘risida qaror qabul qilinsa, ro‘yxatdan o‘tkazuvchi organ emitentga davlat ro‘yxatidan o‘tkazilganligi to‘g‘risida belgi qo‘yilgan qimmatli qog‘ozlarni chiqarish to‘g‘risidagi qaror va (yoki) risolaga kiritilgan o‘zgartirishlar va (yoki) qo‘shimchalarning nusxasini beradi.
 94. Qimmatli qog‘ozlar chiqarilishi:
 a) ro‘yxatdan o‘tkazuvchi organ tomonidan to‘xtatib qo‘yish;
 b) ro‘yxatdan o‘tkazuvchi organ tomonidan haqiqiy emas deb topilishi;
 v) mazkur Qoidalarda nazarda tutilgan holatlarda YaDRdan chiqarilishi;
 g) sud tomonidan haqiqiy emas deb topilishi mumkin.
 95. Ro‘yxatdan o‘tkazuvchi organ quyidagi holatlarda emitentlar qimmatli qog‘ozlari emissiyasi va muomalasini to‘xtatib qo‘yishga haqlidir:
 a) qimmatli qog‘ozlar chiqarish shartlari ularni chiqarish to‘g‘risidagi qarorga nomuvofiqligi aniqlanganda;
 b) amalda ro‘yxatga olinganidan ortiq hajmdagi qimmatli qog‘ozlar joylashtirilganda;
 v) emitent tomonidan belgilangan muddatlarda ro‘yxatdan o‘tkazuvchi organning qonuniy talablari bajarilmaganda;
 g) ro‘yxatdan o‘tkazuvchi organning hisobotlarni taqdim etish va axborotni oshkor etish to‘g‘risidagi ko‘rsatmalari bajarilmaganda (faqat joylashtirish muddati davomida); 
 d) O‘zbekiston Respublikasi Markaziy banki bank faoliyatini amalga oshirishga berilgan litsenziya chaqirib olinganda (tijorat banklari uchun);
 e) qimmatli qog‘ozlarni chiqarish to‘g‘risidagi qaror va risola bilan tanishib chiqish joyi va tartibi bo‘yicha ma’lumotlar nashr qilinmaganda (faqat joylashtirish muddati davomida); 
 j) chiqarish shartlarini o‘zgartiradigan noto‘g‘ri yoki chalg‘ituvchi ma’lumotlar aniqlanganda;
 z) tegishli sud qarori mavjud bo‘lganda;
 i) emitent tomonidan qimmatli qog‘ozlar emissiyasi jarayonida qimmatli qog‘ozlar bozori to‘g‘risidagi qonunchilik hujjatlari va mazkur Qoidalar talablari buzilganda.
 96. Qimmatli qog‘ozlar emissiyasi va muomalasi to‘xtatib qo‘yilganda ushbu qimmatli qog‘ozlarni keyinchalik joylashtirilishi va muomalasi taqiqlanadi.
 Qimmatli qog‘ozlar emissiyasining to‘xtatib qo‘yilishi emitent tomonidan keyingi qimmatli qog‘ozlar joylashtirilishining vaqtinchalik taqiqini va ushbu chiqarishdagi qimmatli qog‘ozlarni joylashtirish bo‘yicha reklama kompaniyasini vaqtinchalik to‘xtatib turilishini anglatadi.
 Qimmatli qog‘ozlar muomalasini to‘xtatib qo‘yish ushbu qimmatli qog‘ozlar bilan bitimlar tuzish bo‘yicha vaqtinchalik taqiqni anglatadi.
 Qimmatli qog‘ozlar reklamasi tarqatuvchilari va savdosini tashkilotchilarini joylashtirish va muomalasini to‘xtatib qo‘yish bo‘yicha ma’lum qilish vazifasi emitentga yuklanadi.
 97. Qimmatli qog‘ozlar emissiyasi va muomalasini to‘xtatib qo‘yishga asoslar aniqlanganda ro‘yxatdan o‘tkazuvchi organ qimmatli qog‘ozlar emissiyasi va (yoki) muomalasini to‘xtatib qo‘yish to‘g‘risida qaror qabul qiladi. Bunda, ro‘yxatdan o‘tkazuvchi organ shu kabi qaror qabul qilingan kundan boshlab uch ish kunidan kechiktirmasdan emitentga qarorni va qonun buzishlarini bartaraf etish to‘g‘risidagi ko‘rsatmani, shuningdek, Qimmatli qog‘ozlar markaziy depozitariysiga qimmatli qog‘ozlar harakatini blokirovka qilish to‘g‘risida ko‘rsatmani jo‘natadi.
 Emitent tegishli qonun buzishlarini bartaraf etish to‘g‘risida ko‘rsatma olgan vaqtdan boshlab qimmatli qog‘ozlarning joylashtirilishini to‘xtatib qo‘yishi va ro‘yxatdan o‘tkazuvchi organ tomonidan belgilangan muddatlarda aniqlangan qonun buzishlarini bartaraf etishi shart.
 Ro‘yxatdan o‘tkazuvchi organning tegishli ko‘rsatmasini olgan kundan boshlab Qimmatli qog‘ozlar markaziy depozitariysi o‘rnatilgan tartibda qimmatli qog‘ozlar harakatini blokirovka qilish shart.
 Qimmatli qog‘ozlarni joylashtirish muddati to‘xtatib qo‘yish davriga uzaytirilmaydi.
 98. Qimmatli qog‘ozlarni joylashtirish va muomalasining tiklanishi to‘xtatib qo‘yishiga sabab bo‘lgan qonun buzishlari emitent tomonidan bartaraf etilganidan keyin ro‘yxatdan o‘tkazuvchi organning qaroriga ko‘ra amalga oshiriladi.
 99. Qimmatli qog‘ozlar chiqarilishi amalga oshmagan deb topilganligi to‘g‘risidagi qaror ro‘yxatdan o‘tkazuvchi organ tomonidan qabul qilinadi. Bunda, ro‘yxatdan o‘tkazuvchi organ shu kabi qaror qabul qilingan kundan boshlab uch ish kunidan kechiktirmasdan emitentga ushbu qarorni jo‘natadi. Emitent qimmatli qog‘ozlar chiqarilishini amalga oshmagan deb topish to‘g‘risidagi ro‘yxatdan o‘tkazuvchi organ qarorini olgan vaqtdan boshlab ikki ish kuni mobaynida bu to‘g‘risidagi axborotni oshkor etishi shart.
 Qimmatli qog‘ozlar chiqarilishi amalga oshmagan deb topilgan taqdirda ushbu chiqarilishdagi qimmatli qog‘ozlari emitentga qaytarilishi lozim, emitent tomonidan ularni joylashtirishdan olingan mablag‘lar esa, ularni chiqarish to‘g‘risidagi qarorda belgilangan tartibda investorlarga qaytariladi. Bunda, qimmatli qog‘ozlar chiqarilishi qimmatli qog‘ozlar chiqarilishiga berilgan davlat ro‘yxat raqamini bekor qilish orqali YaDRdan chiqariladi.
 100. Qimmatli qog‘ozlar chiqarilishini YaDRdan chiqarish qimmatli qog‘ozlar chiqarilishiga avval berilgan davlat ro‘yxat raqamini bekor qilish orqali quyidagi holatlarda amalga oshiriladi:
 a) chiqarish amalga oshmagan deb topilganda;
 b) emitent qayta tashkil etilganda yoki tugatilganda;
 v) tegishli sud qarori mavjud bo‘lganda;
 g) mazkur Qoidalarda nazarda tutilgan holatlarda qimmatli qog‘ozlarning yangi chiqarilishida;
 d) obligatsiyalar chiqarilishi so‘ndirilganda.
 e) bitta chiqarilishdagi barcha AQQ ayirboshlanganda.
 101. Emitent qimmatli qog‘ozlar chiqarilishini (chiqarishlarini) YaDRdan chiqarishga asoslar paydo bo‘lgan kundan boshlab o‘n kun mobaynida tegishli sabablarni, qimmatli qog‘ozlar chiqarilishiga (chiqarishlariga) berilgan, YaDRdan chiqarilishi lozim bo‘lgan davlat ro‘yxat raqamini ko‘rsatgan va kerakli hujjatlarni ilova qilgan holda bu haqda ro‘yxatdan o‘tkazuvchi organga yozma arizani taqdim etishi shart.
 Emitent tomonidan qimmatli qog‘ozlar chiqarilishining (chiqarishlarining) davlat ro‘yxat raqamini bekor qilinishiga, shuningdek qimmatli qog‘ozlar chiqarilishini (chiqarishlarini) YaDRdan chiqarilishiga sabab bo‘ladigan qimmatli qog‘ozlarning yangi, qo‘shimcha yoki birlamchi chiqarishlari amalga oshirilgan taqdirda emitentlar qimmatli qog‘ozlarning yangi, qo‘shimcha yoki birlamchi chiqarishlarini davlat ro‘yxatidan o‘tkazish uchun hujjatlar bilan bir qatorda tegishli sabablarni, YaDRdan chiqarilishi lozim bo‘lgan qimmatli qog‘ozlar chiqarilishining (chiqarishlarining) davlat ro‘yxat raqamini ko‘rsatgan holda va kerakli hujjatlarni ilova qilgan holda bu haqda ro‘yxatdan o‘tkazuvchi organga yozma arizani taqdim etishi shart.
 102. Qimmatli qog‘ozlar chiqarilishini YaDRdan chiqarish uchun emitent ro‘yxatdan o‘tk